|  |
| --- |
|  |
|  |

*I 2011 vedtog landsmødet strategien ’Røde Kors i forandring’, der siden har haft helt afgørende betydning for udviklingen af foreningen. I dag er Røde Kors i Danmark således en langt stærkere organisation med mere end 200 lokale afdelinger rundt i landet, der engagerer og hjælper langt flere. De centrale ambitioner i ’Røde Kors i forandring’ er samlet nedenfor.*

**To lige lange ben**En af de centrale ambitioner i ’Røde Kors i forandring er, at Røde Kors i Danmark skal gå på to lige lange ben. Det betyder, at den sociale indsats skal styrkes og have samme synlighed som det internationale arbejde. Siden 2011 er Røde Kors’ sociale indsats vokset markant, og vi hjælper i dag mere end 31.000 sårbare mennesker med langvarige indsatser i Danmark.

**Røde Kors i Forandring:**

* Røde Kors går på to lige lange ben og har en tydelig social profil
* Røde Kors har landsdækkende kerneaktiviteter
* Røde Kors har god ledelse og stærke værdier
* Røde Kors er et forpligtende fællesskab, der samarbejder, frivillig-til frivillig, og hvor alle har mulighed for at engagere sig i udviklingen af organisationen.

**Landsdækkende kerneaktiviteter**Et andet ambitiøst mål er, at Røde Kors er til stede og tilbyder en ensartet indsats i hele landet. Det betyder, at alle afdelinger tilbyder landsdækkende kerneaktiviteter: Fire eller flere sociale aktiviteter, førstehjælp og samaritter og en Røde Kors-butik. I dag er det muligt at blive en del af Røde Kors’ sociale indsatser i alle kommuner i Danmark, vi har 240 Røde Kors-butikker og gennem samarbejde mellem afdelingerne har Røde Kors nu også et landsdækkende tilbud om undervisning i førstehjælp.

**God ledelse og stærke værdier**Det er også en grundtanke, at de store ambitioner aldrig vil lykkedes uden god ledelse og stærke værdier. Det slås således fast, at Røde Kors er en værdibaseret organisation og som supplement til Røde Kors-principperne har Røde Kors tre ledelsesværdier, der guider vores indsats: ’Vi handler, hvor vi ser behovene’, ’Vi har fællesskabet som udgangspunkt’ og ’Vi er fortaler for sårbare’. Værdierne kan bl.a. genfindes i den sociale strategi og i Røde Kors Manifestet, som landsmødet vedtog i 2018.

**Et forpligtende fællesskab**Endelig fremhæves det, at Røde Kors er et forpligtende fællesskab, hvor vi samarbejder og hjælper hinanden med at handle på de behov, vi ser. Har en afdeling ikke selv ressourcerne til at løfte en opgave, samarbejdes med andre. Det gælder både når vi går sammen om konkrete aktiviteter, eller når vi deler viden og erfaring, frivillig-til-frivillig. Det betones også, at Røde Kors er en dynamisk organisation med en flad struktur, hvor alle skal have mulighed for at deltage og engagere sig i udviklingen af Røde Kors. I dag samarbejder halvdelen af alle Røde Kors-afdelingerne med andre afdelinger eller med Ungdommens Røde Kors, en ud af fem afdelinger samarbejder med myndighederne og en tredjedel samarbejder med andre organisationer. Samtidig er der dialog og inspiration på tværs på netværksmøder eller ved besøg hos hinanden.